**Country Life** on brittiläisen Roxy Music -yhtyeen marraskuussa 1974 julkaistu neljäs studioalbumi. Levyllä yhtye oli siirtynyt Brian Enon eroamisen myötä poispäin alkuperäisestä tyylistään. Kotimaassaan albumi sai kriitikoilta ensisijaisesti positiivista palautetta, ja se nousi Britannian albumilistan kolmanneksi. Lisäksi albumilta julkaistu single "All I Want Is You" ylsi sijalle kaksitoista. Myös Yhdysvalloissa albumi sai kiitosta arvostelijoilta, ja *Country Life* muodostui Roxy Musicin ensimmäiseksi Billboardin top 100:een yltäneeksi albumiksi.

Useassa maassa *Country Life* julkaistiin erilaisella kannella varustettuna, koska alkuperäistä kansikuvaa pidettiin liian rohkeana. Siinä on kuvattuna yhtyeen kaksi saksalaista fania.

*Country Life* sisältyy Robert Dimeryn kirjaan *1001 albumia, jotka jokaisen on kuultava edes kerran eläessään*.

Taustaa ja albumin tyyli
------------------------

Roxy Music oli alusta asti luokiteltu glam rockiin suuntautuneen taiderockin ja hienostuneen, aistikkaan popin välimaastoon. Kosketinsoittaja Brian Enon eroamisen myötä yhtye alkoi *Country Lifella* siirtyä uuteen, kaupallisempaan ilmaisuun. Tästä huolimatta levyn on katsottu olevan viimeinen, joka edustaa Roxy Musicin "vanhaa tyyliä" ennen tulevien levyjen funk- ja soul-vaikutteita.

John Gustafson soitti albumin bassoraidat, mutta syksyllä 1974 hänen paikkansa yhtyeessä otti John Wetton. Wetton soitti muun muassa syksyllä alkaneella Britannian-kiertueella sekä tammikuussa 1975 alkaneella Amerikan-kiertueella. Seuraavan Roxy Music -albumin, *Sirenin*, äänityksiin Gustafson oli kuitenkin palannut.

Kansikuva
---------

Albumin kansitaide herätti ilmestyessään yhtä paljon huomiota kuin itse musiikki. Kuvassa on kaksi yhtyeen saksalaista fania, Constanze Karoli ja Eveline Grunwald, jotka solisti Bryan Ferry oli tavannut Portugalissa kirjoittaessaan *Country Lifen* kappaleita ja pyytänyt poseeraamaan uuden albumin kannessa. Paljas pinta ja sormien vihjaileva sijoittelu aiheutti kohun. Useassa valtiossa kansi julkaistiinkin sensuroituna versiona, jossa oli vaihtoehtoisesti joko lähikuva naisten kasvoista tai pelkkä taustalla näkyvä lehdistö. Muun muassa Yhdysvalloissa käytettiin sensuroitua versiota.

Myöhemmin on spekuloitu sillä, olisiko albumi menestynyt Yhdysvalloissa yhtä hyvin ilman kanteen liittynyttä kohua.

Julkaisu ja vastaanotto
-----------------------

*Country Life* julkaistiin Britanniassa 15. marraskuuta 1974. Levyn julkaisivat Euroopassa sekä Island Records että Polydor Records. Yhdysvalloissa jakelijana toimi Atco Records, ja siellä albumi ilmestyi tammikuussa 1975. Levyn Ranskan-versio oli siitä erikoinen, että se oli muiden valtioiden painosten vastaisesti niin sanottua gatefold-mallia, eli avattavakantinen.

Solisti Bryan Ferry oli albumin ilmestyessä tyytyväinen:

> »Se on paljon parempi kuin edellisalbumi. [...] Uskoisin, että soittaminen on kehittynyt huomattavasti, ja levyllä on myös mielenkiintoisia rakenteellisia kollaaseja. Luulen sen olevan myös edellislevyä suorempi.»   
> (Bryan Ferry)
> 
> 

### Listamenestys

Levy saavutti menestystä yltämällä avausviikollaan Britannian albumilistan kolmannelle sijalle, mikä jäi samalla sen korkeimmaksi sjoitukseksi. Listaviikkoja kertyi kymmenen. Uudessa-Seelannissa, Itävallassa, Norjassa ja Tanskassa albumi pääsi kahdenkymmenen myydyimmän levyn joukkoon. Yhdysvaltain Billboard 200 -listalla *Country Life* ylsi sijalle 37, mikä oli huomattavasti paremmin kuin kahden edellisen albumin kohdalla, jotka olivat jääneet top 100:n ulkopuolelle.

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Iso-Britannia | 3. | 10 (top 50) | 30.11.1974 |  |
|  Uusi-Seelanti | 8. | 9 (top 40) | 2.5.1975 |  |
|  Itävalta | 10. | 3 (top 10) | 15.12.1974 |  |
|  Norja | 15. | 4 (top 20) | viikko 52/1974 |  |
|  Tanska | 18. | 1 (top 20) | viikko 49/1974 |  |
|  Yhdysvallat | 37. | 15 (top 200) | 1975 |  |
|  Länsi-Saksa | 38. |  | 1975 |  |
|  Kanada | 47. |  | 15.3.1975 |  |

### Kritiikki

Albumi sai yhtyeen kotimaassa enimmäkseen hyvää palautetta. Myös Yhdysvalloissa Rolling Stone -lehden Jim Miller nimitti helmikuun 1975 arvostelussaan *Country Lifea* yhdessä edellislevy *Strandedin* ohella brittiläisen taiderockin lakipisteeksi. Hän uskoi levyn saavuttavan menestystä Yhdysvalloissa sen astetta kaupallisemman sävyn ansiosta. Billboard totesi albumin olevan sekoitus poppia, klassista musiikkia ja "loistavaa muusikkoutta". Lehti kehui myös Bryan Ferryn laulua ja tekstejä sekä levyn tuotantoa ja sovituksia. Vuonna 1981 Robert Christgau oli sanoissaan varovaisempi ja antoi levylle arvosanaksi B+. Sen sijaan vuonna 1995 *The All-Music Guide to Rockissa* Rick Clark kehui levyä Roxy Musicin parhaaksi ja antoi sille täydet viisi tähteä. Hänen mielestään "Out of the Blue" on yksi yhtyeen parhaista kappaleista, ja hän jakoi tunnustusta myös siinä kuultavalle Eddie Jobsonin viulusoololle.

Tuoreemmista arvosteluista Allmusicin Stephen Thomas Erlewine antoi levylle täydet viisi tähteä. Hän kehuu albumin olevan vuoroin "majesteettista, uhkaavaa taiderockia" ja vuoroin "luomoavaa, tyylikästä pop rockia". Erlewinen mielestä *Country Life* on myös Roxy Musicin yhtenäisin albumi.

> »*Country Life* on täynnä jännittäviä kappaleita, ja Roxy Music kuulosti harvoin yhtä virkistävältä kuin tällä levyllä.»   
> (Stephen Thomas Erlewint, Allmusicin kriitikko)
> 
> 

Rateyourmusic.com-sivuston käyttäjien arvostelujen perusteella *Country Life* on vuoden 1974 50:nneksi paras albumi.

* Allmusic: 5/5 tähteä
* The All-Music Guide to Rock: 5/5 tähteä
* Billboard: sävyltään positiivinen
* Robert Christgau: **(B+)**
* Rolling Stone: sävyltään positiivinen

Kappaleet
---------

**A-puoli**

1. The Thrill of It All – 6.22 (säv. Bryan Ferry)
2. Three and Nine – 4.01 (säv. Ferry/Andrew Mackay)
3. All I Want Is You – 2.52 (säv. Ferry)
4. Out of the Blue – 4.45 (säv. Ferry/Phil Manzanera)
5. It It Takes All Night – 3.09 (säv. Ferry)

**B-puoli**

1. 
2. Bitter-Sweet – 4.49 (säv. Ferry/Mackay)
3. Triptych – 3.09 (säv. Ferry)
4. Casanova – 3.23 (säv. Ferry)
5. A Really Good Time – 3.43 (säv. Ferry)
6. Prairie Rose – 5.07 (säv. Ferry/Manzanera)

Singlet
-------

|  |
| --- |
| "All I Want Is You" (lokakuu 1974, Island Records) |
| 1. All I Want Is You
2. Your Applications Failed

"All I Want Is You" julkaistiin singlenä Euroopassa. Se ylsi Britanniassa sijalle kaksitoista. |

Kokoonpano
----------

|  |  |
| --- | --- |
| **Muusikot*** Bryan Ferry – laulu, kosketinsoittimet
* Andrew Mackay – oboe, saksofoni
* Paul Thompson – rummut
* Phil Manzanera – kitara
* Edwin Jobson – jouset, syntetisaattori, kosketinsoittimet
* John Gustafson – bassokitara
 | **Muut*** John Punter – äänittäjä
* Steve Nye, Sean Milligan, Paul Nunn, Michael Seliers – avustavat äänittäjät
* Eric Bornan – valokuvat
* Antony Pride – muoti
* Nicholas de Ville – suunnittelu
* Bob Bowkett – taide
* Bryan Ferry – taiteellinen johtaja
 |

Lähteet
-------

* Robert Dimery: *1001 albumia, jotka jokaisen on kuultava edes kerran eläessään*. Werner Söderström Osakeyhtiö, 2010. ISBN 978-951-0-36217-4.

### Viitteet

1. 1 2 3 4 5 6  Dimery 2010, s.322.
2. 1 2 3  Chart Stats - Roxy Music - Country Life chartstats.com. Viitattu 25.8.2010.  (englanniksi)
3. ↑  Chart Stats - Roxy Music - All I Want Is You chartstats.com. Viitattu 25.8.2010.  (englanniksi)
4. 1 2 3 4 5 6 7 8 9  Roxy Music - Country Life superseventies.com. Viitattu 15.7.2011.  (englanniksi)
5. ↑  Roxy Music - Country Life (album review) sputnikmusic.com. Viitattu 16.7.2011.  (englanniksi)
6. ↑  Chapter III: Biographies - Roxy Music delmere.de/roxy. Viitattu 18.7.2011.  (englanniksi)
7. 1 2 3  Roxy Music - Albums - on VivaRoxyMusic.com vivaroxymusic.com. Viitattu 14.7.2011.  (englanniksi)
8. 1 2 3  Country Life by Roxy Music : Reviews and Ratings - Rate Your Music rateyourmusic.com. Viitattu 14.7.2011.  (englanniksi)
9. 1 2  Roxy Music – Country Life (Album) charts.org.nz.  Arkistoitu 1.5.2014. Viitattu 25.8.2010.  (englanniksi)
10. 1 2  Roxy Music – Country Life (Album) austriancharts.at. Viitattu 25.8.2010.  (saksaksi)
11. 1 2  Roxy Music – Country Life (Album) norwegiancharts.com. Viitattu 25.8.2010.  (englanniksi)
12. 1 2  Country Life - Roxy Music danskehitlister.dk. Viitattu 16.7.2011.  (tanskaksi)
13. 1 2  Roxy Music - Allmusic - Charts & Awards - Billboard Albums Allmusic. Viitattu 14.7.2011.  (englanniksi)
14. ↑  Charts-Surfer: Songsearch (Hakusanalla *Country Life*) charts-surfer.de. Viitattu 25.8.2010.  (englanniksi)
15. ↑  Search - RPM - Library and Archives Canada collectionscanada.gc.ca. Viitattu 25.8.2010.  (englanniksi)
16. 1 2 3  Country Life - Roxy Music - Review Allmusic. Viitattu 15.7.2011.  (englanniksi)
17. ↑  Chart Stats - Roxy Music chartstats.com. Viitattu 19.2.2012.  (englanniksi)
18. ↑  All I Want is You - 7 inch Single by Roxy Music roxyrama.com.  Arkistoitu 17.11.2011. Viitattu 19.2.2012.  (englanniksi)